b'\n_START_ARTICLE_\nMartynas \xc5\xa0v\xc4\x97g\xc5\xbeda von Bekker\n_START_PARAGRAPH_\nMartynas \xc5\xa0v\xc4\x97g\xc5\xbeda von Bekker (g. 1967 m.) \xe2\x80\x93 smuikininkas, muzikos pedagogas.\n_START_SECTION_\nBiografija\n_START_PARAGRAPH_\nSenel\xc4\x97 \xe2\x80\x93 Elena (Strazdait\xc4\x97) Bekerien\xc4\x97, smuikinink\xc4\x97 ; t\xc4\x97vas \xe2\x80\x93 Algimantas \xc5\xa0v\xc4\x97g\xc5\xbeda, dailininkas, iki pat savo mirties gyveno Berlyne (mir\xc4\x97 1996 m.) \xe2\x80\x9eDraugas\xe2\x80\x9c informacija. Smuiku Martynas \xc5\xa0v\xc4\x97g\xc5\xbeda von Bekker prad\xc4\x97jo groti b\xc5\xabdamas 5 met\xc5\xb3; 7 met\xc5\xb3 sugrojo pirm\xc4\x85j\xc4\xaf re\xc4\x8dital\xc4\xaf; 11 met\xc5\xb3 \xe2\x80\x93 pirm\xc4\x85j\xc4\xaf koncert\xc4\x85 su Vilniaus simfoniniu orkestru._NEWLINE_1973\xe2\x80\x931986 m. mok\xc4\x97si M. K. \xc4\x8ciurlionio men\xc5\xb3 mokykloje. 1986\xe2\x80\x931989 m. \xe2\x80\x93 Lietuvos muzikos ir teatro akademijoje pas R. Katili\xc5\xb3. Meistri\xc5\xa1kumo mok\xc4\x97si pas Eberhardt Feltz (smuikas, 1983), Igor Bezrodny (smuikas, 1985), Igor Oistrakh (smuikas, 1988), Volker Banfield (kamerin\xc4\x97 muzika 1990), Ralph Gothoni (kamerin\xc4\x97 muzika 1990), Boris Garlitsky (smuikas 1996), Detlev Kraus (kamerin\xc4\x97 muzika, 1992). 1996 m. t\xc4\x99s\xc4\x97 studijas Hamburgo auk\xc5\xa1tojoje muzikos mokykloje pas Mark Lubotsky._NEWLINE_1983 m. dalyvavo Kozian tarptautiniame vaik\xc5\xb3 konkurse \xc4\x8cekijoje (IV vieta); 1984 m. \xe2\x80\x93 Lietuvos jaunimo konkurse (II vieta); 1990 \xe2\x80\x93 J. Brahmso tarptautiniame konkurse (III vieta). 1991\xe2\x80\x931995 m. koncertavo su pianist\xc5\xb3 trio \xe2\x80\x9eColoris\xe2\x80\x9d. Elise Meyer (smuiko) ir Haussman (kamerin\xc4\x97s muzikos) tarptautiniuose konkursuose laim\xc4\x97jo pirm\xc4\x85sias vietas._NEWLINE_1993 m. grojo Alfred Schnittke koncert\xc4\x85 smuikui su Hamburgo simfoniniu orkestru. Tai buvo \xc5\xa1io k\xc5\xabrinio premjera Vokietijoje._NEWLINE_Nuo 2001 m. yra kasmet vykstan\xc4\x8dio tarptautinio muzikos festivalio \xe2\x80\x9eAlternatyva\xe2\x80\x9d vadovas. Lietuvoje gyveno ir dirbo nuo 2003 m. rugpj\xc5\xab\xc4\x8dio m\xc4\x97n. Nuo 2009 met\xc5\xb3 rugs\xc4\x97jo m\xc4\x97n. yra LMTA kvalifikacijos k\xc4\x97limo atostogose; Bostono universiteto d\xc4\x97stytojas, studentus supa\xc5\xbeindina su XX a. lietuvi\xc5\xb3 (toki\xc5\xb3 kaip Balys Dvarionas, Eduardas Balsys, Osvaldas Balakauskas, Vytautas Barkauskas, kt.) ir rus\xc5\xb3 kompozitori\xc5\xb3 muzika. (16 met\xc5\xb3 gyveno u\xc5\xbesienyje \xe2\x80\x93 8 metus Hamburge, 8 m. \xe2\x80\x93 Pary\xc5\xbeiuje, iki 2009/2010 m. m. sta\xc5\xbeuot\xc4\x97s Bostone 3 kartus lank\xc4\x97si JAV).\n_START_SECTION_\nPlok\xc5\xa1tel\xc4\x97s\n_START_PARAGRAPH_\nI\xc5\xa1leido 4 kompaktines plok\xc5\xa1teles: \xc5\xa0ostakovi\xc4\x8diaus ir Mendelssohno fortepijoninius trio (,,Polygram\xe2\x80\x9d, Vokietija, 1991), lietuvi\xc5\xb3 kompozitori\xc5\xb3 k\xc5\xabrini\xc5\xb3 smuikui solo (\xe2\x80\x9eDante\xe2\x80\x9d, Pranc\xc5\xabzija, 1997), romantini\xc5\xb3 miniati\xc5\xabr\xc5\xb3 smuikui su fortepijonu (\xe2\x80\x9eJapis\xe2\x80\x9d, Islandija, 1998), autorini\xc5\xb3 miniati\xc5\xabr\xc5\xb3 ciklas Le son et la parole (\xe2\x80\x9eBaltic Optical Disc\xe2\x80\x9d, Lietuva, 2005).\n_START_SECTION_\nApdovanojimai\n_START_PARAGRAPH_\n1997 m. Martynui \xc5\xa0v\xc4\x97g\xc5\xbeda von Bekker suteiktas Lietuvos jaunimo garb\xc4\x97s kult\xc5\xabros ata\xc5\xa1\xc4\x97 vardas._NEWLINE_Martynas \xc5\xa0v\xc4\x97g\xc5\xbeda yra \xc5\xa0umano fondo (1997 m., Pary\xc5\xbeius), Vokietijos Oskar und Vera Ritter Stiftung (1993, Hamburgas), Masefield (1992, Hamburgas), Rotary Tarptautinio klubo (1998, Hamburgas) stipendininkas, gavo M. K. \xc4\x8ciurlionio (1987, Vilnius), Pranc\xc5\xabzijos vyriausyb\xc4\x97s stipendij\xc4\x85 (1996 m.), Fulbraito stipendij\xc4\x85 (2009 m.)._NEWLINE_Nuo 2003 m. Lietuvos muzikos ir teatro akademijoje d\xc4\x97sto smuiko specialyb\xc4\x99. 1992\xe2\x80\x931995 m. dirbo Mark Lubotsky asistentu Hamburgo auk\xc5\xa1tojoje muzikos ir teatro mokykloje (vok. Hochschule f\xc3\xbcr Musik und Theater). Dalyvauja \xc4\xafvairi\xc5\xb3 muzikini\xc5\xb3 konkurs\xc5\xb3 \xc5\xbeiuri komisijose, d\xc4\x97sto meistri\xc5\xa1kumo kursuose: Mstislav Rostropovich fondo Lietuvoje rengiamuose meistri\xc5\xa1kumo kursuose (2004, 2005), Danijos Karali\xc5\xa1kojoje konservatorijoje (Royal Conservatory of Denmark, 2005, 2006), Lisabonos auk\xc5\xa1tojoje mokykloje (Escola Superior de Musica de Lisboa, 2006), Gerardmer muzikos festivalyje (Gerardmer Music Festival, 2001, 2002, 2003, 2004), Suomijos Kuhmo kamerin\xc4\x97s muzikos festivalyje (2001), Normandijoje (Priore Master Classes, 1998), Bir\xc5\xbe\xc5\xb3 Vl. Jakub\xc4\x97no muzikos mokykloje (1997, 1998), Druskinink\xc5\xb3 vasaros muzikos festivalyje (1999, 2000), Nidoje (2005).'